Nota de plată

Un bărbat în vârstă de 40 de ani, din Ostra, a fost condamnat ieri definitiv magistraţii de la Curtea de Apel Suceava. Gavriluţ Flocea a primit 7 ani şi 2 luni de închisoare şi a fost obligat să achite despăgubiri materiale în valoare de 11.333 de lei, dar şi despăgubiri morale totalizând 125.000 de lei.

Gavriluţ Flocea a fost trimis în judecată după ce, în decembrie 2015, i-a aplicat două lovituri unui vecin care a refuzat să dea mâna cu el. Bărbatul lovit a căzut la sol, unde s-a lovit violent la cap, iar ulterior a decedat.

Gavriluţ Flocea a fost găsit vinovat pentru comiterea infracţiunii de lovituri cauzatoare de moarte.

Agresorul a devenit victimă în noiembrie 2017

Acelaşi Gavriluţ Flocea a fost protagonistul altei altercaţii. Se întâmpla în noiembrie 2017, numai că de această dată el a fost cel agresat. La vremea respectivă, trei indivizi, un bărbat în vârstă de 47 de ani şi cei doi fii ai săi, au ajuns în arestul poliţiei judeţene, puşi sub acuzare pentru tentativă de omor, pentru o agresiune deosebit de gravă petrecută la începutul lunii noiembrie a anului trecut, la Ostra. Gavriluţ Flocea a suferit multiple leziuni grave după ce a fost bătut cu două răngi, un topor şi leaţuri smulse dintr-un gard.

După o anchetă care a decurs destul de anevoios, procurorii Parchetului de pe lângă Tribunalul Suceava au anunţat că, pe 18 decembrie, în urma completării probatoriului, au pus în mişcare acţiunea penală faţă de agresori. Dumitru Dorel Cocîrdan, în vârstă de 47 de ani, Ionuţ Andrei Cocîrdan, de 21 de ani, şi Valentin Bogdan Cocîrdan, de 19 ani, toţi din Ostra, au fost puşi sub acuzare pentru tentativă de omor şi introduşi în arestul poliţiei judeţene.

A avut nevoie de intervenţii chirugicale complexe pentru a scăpa cu viaţă

La vremea respectivă, bărbatul agresat se deplasa de la crâşma din sat spre casă. El avea să fie găsit ulterior inconştient, într-un şanţ. Un echipaj al ambulanţei l-a transportat la spitalul din Gura Humorului, unde medicii au decis transferarea acestuia de urgenţă la Spitalul Judeţean Suceava.

El a fost diagnosticat cu traumatism cranio-cerebral cu pierderea cunoştinţei, fractură gambă stângă, plăgi cot şi mâna dreaptă, contuzii mâna stângă, rupturi costale, echimoze coapsă şi gambă dreaptă, fiind internat în secţia de Terapie Intensivă a spitalului. Starea de sănătate gravă a bărbatului a necesitat intervenţii chirurgicale complexe, acesta având, printre altele, o ruptură de rinichi.

Procurorii Parchetului de pe lângă Tribunalul Suceava au anunţat că în cazul agresiunii din 5 noiembrie 2017, cercetările continuă, în vederea lămuririi tuturor împrejurărilor de fapt şi a stabilirii răspunderii penale.